**Ministru kabineta rīkojuma projektu**

**„Par valsts sabiedrības ar ierobežotu atbildību „Latvijas Nacionālais simfoniskais orķestris” vispārējo stratēģisko mērķi”, „Par valsts sabiedrības ar ierobežotu atbildību „**[**Liepājas simfoniskais orķestris**](http://www.lso.lv/)**” vispārējo stratēģisko mērķi”, „Par valsts sabiedrības ar ierobežotu atbildību „KREMERATA BALTICA” vispārējo stratēģisko mērķi”, „Par valsts sabiedrības ar ierobežotu atbildību „Valsts Akadēmiskais koris „Latvija”” vispārējo stratēģisko mērķi”, „Par valsts sabiedrības ar ierobežotu atbildību „Latvijas koncerti” vispārējo stratēģisko mērķi”, „Par valsts sabiedrības ar ierobežotu atbildību „Latvijas Nacionālā opera un balets” vispārējo stratēģisko mērķi”, „Par valsts sabiedrības ar ierobežotu atbildību „Jaunais Rīgas teātris” vispārējo stratēģisko mērķi”, „Par valsts sabiedrības ar ierobežotu atbildību „Dailes teātris” vispārējo stratēģisko mērķi”, „Par valsts sabiedrības ar ierobežotu atbildību „Latvijas Nacionālais teātris” vispārējo stratēģisko mērķi”, „Par valsts sabiedrības ar ierobežotu atbildību „Daugavpils teātris” vispārējo stratēģisko mērķi”, „Par valsts sabiedrības ar ierobežotu atbildību „Valmieras drāmas teātris” vispārējo stratēģisko mērķi”, „Par valsts sabiedrības ar ierobežotu atbildību „Latvijas Leļļu teātris” vispārējo stratēģisko mērķi”, „Par valsts sabiedrības ar ierobežotu atbildību „Mihaila Čehova Rīgas Krievu teātris” vispārējo stratēģisko mērķi” un „Par valsts sabiedrības ar ierobežotu atbildību „Rīgas cirks” vispārējo stratēģisko mērķi”**

**sākotnējās ietekmes novērtējuma ziņojums (anotācija)**

|  |  |
| --- | --- |
| **Tiesību akta projekta anotācijas kopsavilkums** | |
| Mērķis, risinājums un projekta spēkā stāšanās laiks (500 zīmes bez atstarpēm) | Ministru kabineta rīkojuma projektu mērķis ir atbilstoši Publiskas personas kapitāla daļu un kapitālsabiedrību pārvaldības likuma (turpmāk – Likums) 4.panta pirmās daļas un 7.pantam noteikt valsts sabiedrības ar ierobežotu atbildību [„Latvijas Nacionālais simfoniskais orķestris](http://www.lnso.lv/)”, valsts sabiedrības ar ierobežotu atbildību „[Liepājas simfoniskais orķestris](http://www.lso.lv/)”, valsts sabiedrības ar ierobežotu atbildību „KREMERATA BALTICA”, valsts sabiedrības ar ierobežotu atbildību „Valsts Akadēmiskais koris „Latvija””, valsts sabiedrības ar ierobežotu atbildību „Latvijas Koncerti”, valsts sabiedrības ar ierobežotu atbildību „Latvijas Nacionālā opera un balets”, valsts sabiedrības ar ierobežotu atbildību „Jaunais Rīgas teātris”, valsts sabiedrības ar ierobežotu atbildību „Dailes teātris”, valsts sabiedrības ar ierobežotu atbildību „Latvijas Nacionālais teātris”, valsts sabiedrības ar ierobežotu atbildību „Daugavpils teātris”, valsts sabiedrības ar ierobežotu atbildību „Valmieras drāmas teātris”, valsts sabiedrības ar ierobežotu atbildību „Latvijas Leļļu teātris, valsts sabiedrības ar ierobežotu atbildību „Mihaila Čehova Rīgas Krievu teātris” un valsts sabiedrības ar ierobežotu atbildību „Rīgas cirks” (turpmāk kopā – kapitālsabiedrības) vispārējos stratēģiskos mērķus. |

|  |  |  |
| --- | --- | --- |
| **I. Tiesību akta projekta izstrādes nepieciešamība** | | |
| 1. | Pamatojums | Likuma 57.pants nosaka, ka vidēja termiņa darbības stratēģiju izstrādā, ņemot vērā publiskas personas augstākās lēmējinstitūcijas noteiktos kapitālsabiedrības vispārējos stratēģiskos mērķus, savukārt Likuma 1.panta pirmās daļas 14.punkts nosaka, ka publiskas personas augstākā lēmējinstitūcija attiecībā uz valsts kapitāla daļu un kapitālsabiedrību pārvaldību ir Ministru kabinets. Saskaņā ar Likuma 1.panta pirmās daļas 18.punktā sniegto definīciju vispārējie stratēģiskie mērķi ir publiskas personas augstākās lēmējinstitūcijas noteikti kapitālsabiedrības mērķi, kurus publiska persona vēlas sasniegt ar līdzdalību kapitālsabiedrībā un kuri izriet no tiesību aktiem un politikas plānošanas dokumentiem. Saskaņā ar Likuma 7.panta pirmo daļu publiskai personai ne retāk kā reizi piecos gados ir pienākums pārvērtēt tās līdzdalību kapitālsabiedrībās. Lēmumā par publiskas personas līdzdalības saglabāšanu ietver arī vispārējo stratēģisko mērķi.  Kapitālsabiedrību vispārējie stratēģiskie mērķi atbilstoši Likuma 7.panta otrajā daļā noteiktajai kārtībai tika noteikti Ministru kabineta 2015.gada 22.decembra protokollēmumā Nr.68.  2017.gadā Valsts kontroles veiktās revīzijas „Vai Kultūras ministrija nodrošina efektīvu kapitālsabiedrību pārvaldību?” (revīzijas lieta Nr.2.4.1-10/2017) rezultātā sniegto ieteikumu ieviešanas grafikā 1.2.punktā Kultūras ministrijai uzdots veikt kapitālsabiedrību vispārējo stratēģisko mērķu pārskatīšanu, lai nodrošinātu, ka katras kapitālsabiedrības vispārējais stratēģiskais mērķis ir noteikts atbilstoši tās darbības specifikai un skaidri norāda, ko valsts vēlas panākt ar līdzdalību katrā konkrētajā kapitālsabiedrībā.  Jauni, precizēti vispārējie stratēģiskie mērķi nepieciešami, lai tos varētu ietvert kapitālsabiedrību nākamo periodu vidēja termiņa darbības stratēģijās. |
| 2. | Pašreizējā situācija un problēmas, kuru risināšanai tiesību akta projekts izstrādāts, tiesiskā regulējuma mērķis un būtība | Valsts sabiedrība ar ierobežotu atbildību [„Latvijas Nacionālais simfoniskais orķestris](http://www.lnso.lv/)” (reģistrācijas Nr.40003373615) (turpmāk – LNSO) ir valsts kapitālsabiedrība, kuras 100% kapitāldaļas pieder valstij. LNSO valsts kapitāldaļu turētāja ir Kultūras ministrija.  LNSO misija: klasisko vērtību glabāšana un spodrināšana; pilnvērtīgas un saturīgas atpūtas sniegšana; simfoniskās mūzikas popularizēšana un pieejamības nodrošināšana plašā sabiedrības daļā; Latvijas komponistu jaunrades veicināšana un jaundarbu iestudēšana; Latvijas kultūras reprezentēšana pašu valstī un ārzemēs. LNSO ir viena no valsts kultūras pamatvērtībām – augsti profesionālu mūziķu apvienība ar spēcīgām tradīcijām, dāsnu skanējumu un atdevīgu spēli.  Pamatojoties uz Likuma 1.panta pirmās daļas 18.punktu un 7.pantu, LNSO ir nosakāms šāds vispārējais stratēģiskais mērķis: daudzveidīga nacionālā un pasaules kultūras mantojuma saglabāšana un attīstība simfoniskās mūzikas jomā, tā pieejamības nodrošināšana un popularizēšana Latvijā un ārvalstīs, iestudējot uz dažādām sabiedrības mērķgrupām vērstas augstvērtīgas koncertprogrammas un veicinot jaunradi latviešu simfoniskas mūzikas jomā.  Valsts sabiedrības ar ierobežotu atbildību „[Liepājas simfoniskais orķestris](http://www.lso.lv/)”, (reģistrācijas Nr.42103049403) (turpmāk – LSO) ir valsts kapitālsabiedrība, kuras 100% kapitāldaļas pieder valstij. LSO valsts kapitāldaļu turētāja ir Kultūras ministrija.  LSO misija: būt par Latvijas, kā arī citu valstu mūzikas tirgos atpazīstamu, cienītu un gaidītu māksliniecisku vienību ar unikālu skanējumu un augstiem kvalitātes standartiem. LSO ir kļuvis par atpazīstamu zīmolu nozīmīgos mūzikas tirgos, gan ar mūzikas ierakstu starpniecību, gan koncertējot turnejās un festivālos. Partnerība ar festivāliem un dalība starptautiskos kopprojektos pakāpeniski paplašina orķestra darbības ģeogrāfisko areālu. Orķestra ieraksti gūst augstu novērtējumu prestižos apskata medijos un ir pieejami it visur pasaulē. Baltijas valstīs LSO ir sinonīms augstai spēles kultūrai, domas oriģinalitātei un sadarbības spējai.  Pamatojoties uz Likuma 1.panta pirmās daļas 18.punktu un 7.pantu, LSO ir nosakāms šāds vispārējais stratēģiskais mērķis: nacionālā un pasaules kultūras mantojuma saglabāšana simfoniskās mūzikas jomā, iestudējot daudzveidīgas simfoniskās mūzikas koncertprogrammas, veidojot skaņu ierakstus, veicinot jaunradi latviešu simfoniskajā mūzikā un apgūstot starptautisko pieredzi ar ārvalstu viesmākslinieku piesaisti atskaņojumos, kā arī simfoniskās mūzikas pieejamības nodrošināšana Kurzemes reģionā, lai veicinātu kultūras procesu decentralizāciju Latvijā.  Valsts sabiedrības ar ierobežotu atbildību „KREMERATA BALTICA”, (reģistrācijas Nr.40003487546) (turpmāk – KB) ir valsts kapitālsabiedrība, kuras 100% kapitāldaļas pieder valstij. KB valsts kapitāldaļu turētāja ir Kultūras ministrija.  KB misija: nodrošināt mākslinieciski augstvērtīgu muzikālo sniegumu, ar to īpašo orķestra skanējumu un emocionālo piesātinājumu, kas piemīt tikai orķestrim Kremerata Baltica; veicināt Latvijas atpazīstamību, darbojoties kā kultūras vēstniekiem pasaulē. KB vīzija ir, iesaistot mākslinieciskajā procesā jaunos mūziķus, kas mijiedarbībā ar Latvijā un pasaulē atzītiem mūziķiem un diriģentiem spēj mācīties no viņu pieredzes un kopīgi radīt izcilu mūzikas un mākslas telpu, kurā ir aicināts ikviens klausītājs, neatkarīgi no vecuma un sociālā stāvokļa, sasniegt visaugstāko mūzikas māksliniecisko kvalitāti, koncertējot uz Latvijas un pasaules profesionālās mūzikas skatuvēm.  Pamatojoties uz Likuma 1.panta pirmās daļas 18.punktu un 7.pantu, KB ir nosakāms šāds vispārējais stratēģiskais mērķis: daudzveidīga nacionālā un pasaules kultūras mantojuma saglabāšana, attīstība un popularizēšana simfoniskās mūzikas jomā, sadarbībā ar Igaunijas un Lietuvas mūziķiem iestudējot un darot pieejamas sabiedrībai daudzveidīgas kamerorķestra koncertprogrammas, veicinot jaunradi, kā arī izvēršot savu māksliniecisko darbību starptautiskā mērogā.  Valsts sabiedrības ar ierobežotu atbildību „Valsts Akadēmiskais koris „Latvija””, (reģistrācijas Nr.40003373761) (turpmāk – VAKL) ir valsts kapitālsabiedrība, kuras 100% kapitāldaļas pieder valstij. VAKL valsts kapitāldaļu turētāja ir Kultūras ministrija.  VAKL misija: uz kvalitāti vērsta profesionālā kora darbība, kas nodrošina pasaules klases kormūzikas koncertu pieejamību dažādiem sabiedrības slāņiem, veicina jaunradi un sabiedrības izglītošanu, ir neatņemama Latvijas nacionālo vērtību atpazīstamības sastāvdaļa, kopj Latvijas kormūzikas tradīciju un nes Latvijas vārdu pasaulē. VAKL augstvērtīgā muzikālā un tehniskā kvalitāte ir tā, kas to padara par vienu no pasaules vadošajiem profesionālajiem koriem. Spēja izpildīt daudzveidīgas programmas (lielās formas, kamerformas, a cappella u.c.), kā arī dažādu pasaules līmeņa viesmākslinieku (diriģentu, solistu, režisoru u.c.) piesaiste veicina nemitīgu VAKL attīstību un kvalitātes celšanu.  Pamatojoties uz Likuma 1.panta pirmās daļas 18.punktu un 7.pantu, VAKL ir nosakāms šāds vispārējais stratēģiskais mērķis: nacionālā un pasaules kultūras mantojuma saglabāšana, attīstība un popularizēšana kora mūzikas žanrā, tā pieejamības nodrošināšana un latviešu profesionālās kora dziedāšanas tradīcijas popularizēšana ārvalstīs, iesaistoties starptautiskajos kultūras procesos un sadarbības tīklos, kā arī veicinot kultūras diplomātijas attīstību.  Valsts sabiedrības ar ierobežotu atbildību „Latvijas Koncerti”, (reģistrācijas Nr.40003374610) (turpmāk – Koncertorganizācija) ir valsts kapitālsabiedrība, kuras 100% kapitāldaļas pieder valstij. Koncertorganizācijas valsts kapitāldaļu turētāja ir Kultūras ministrija.  Koncertorganizācijas misija: apmierināt cilvēku vajadzības pēc garīga un estētiska baudījuma, tā veicinot viņu emocionālās harmonizācijas procesus ar profesionālās mūzikas un starpdisciplināru kultūras projektu palīdzību. Darīt to ar visaugstāko atbildību par pakalpojumu ētisko, estētisko un profesionālo kvalitāti. Koncertorganizācijas darbība vērsta uz valsts kultūras, sociālās un reģionālās attīstības, kā arī ārējās un iekšpolitikas nostādņu īstenošanu, veidojot un attīstot valsts profesionālo koncertdzīvi. Koncertorganizācija pēc savas būtības ir unikāls veidojums ne tikai Latvijas, bet arī Baltijas kontekstā, jo Koncertorganizācijas paspārnē darbojas trīs dažāda žanra mākslinieciskie kolektīvi: **Valsts kamerorķestris** „**Sinfonietta Rīga”,** vienīgais profesionālais pilna sastāva kamerorķestris Latvijā; „[**Latvijas Radio koris”,**](http://www.radiokoris.lv/lv) vienīgais pilna darba laika profesionālais kamerkoris Latvijā, un [**Latvijas Radio bigbends,**](http://www.radiobigband.lv/lv/) vienīgais pilna darba laika profesionālais bigbends Latvijā.  Pamatojoties uz Likuma 1.panta pirmās daļas 18.punktu un 7.pantu, Koncertorganizācijai ir nosakāms šāds vispārējais stratēģiskais mērķis: daudzveidīga nacionālā un pasaules kultūras mantojuma saglabāšana un attīstība mūzikas jomā, tā popularizēšana Latvijā un ārvalstīs, nodrošinot Latvijas Republikā vienīgā profesionālā kamerkora „Latvijas Radio koris”, vienīgā pilna sastāva profesionālā kamerorķestra -–valsts kamerorķestra „Sinfonietta Rīga”, kā arī vienīgā profesionālā džeza mūzikas bigbenda „Latvijas Radio bigbends” augstvērtīgu māksliniecisko darbību, kas vērsta uz mūzikas mākslas pieejamību dažādām sabiedrības mērķauditorijām.  Valsts sabiedrības ar ierobežotu atbildību „Latvijas Nacionālā opera un balets”, (reģistrācijas Nr.40103208907) (turpmāk – LNOB) ir valsts kapitālsabiedrība, kuras 100% kapitāldaļas pieder valstij. LNOB valsts kapitāldaļu turētāja ir Kultūras ministrija.  LNOB misija: būt uz izcilību vērstam kultūras centram, kas nodrošina augstvērtīgas mākslas kvalitātes pieejamību dažādiem sabiedrības slāņiem, veicina jaunradi un sabiedrības izglītošanu un ir neatņemama Latvijas nacionālas atpazīstamības sastāvdaļa. LNOB ir starptautiski konkurētspējīgs mākslas centrs, kas, mērķtiecīgi iemiesojot jaunrades procesu, kultūras bagātināšanas un izglītošanas funkciju, piedāvā unikālu mākslas pārdzīvojumu, baudījumu un bagātinošu atklāsmi, tādējādi sniedzot savu ieguldījumu sabiedrības attīstībā.  Pamatojoties uz Likuma 1.panta pirmās daļas 18.punktu un 7.pantu, LNOB ir nosakāms šāds vispārējais stratēģiskais mērķis: nacionālā un pasaules kultūras mantojuma saglabāšana, attīstība un popularizēšana operas un baleta žanrā, iestudējot un darot pieejamus sabiedrībai daudzveidīgus operas un baleta iestudējumus, veicinot jaunradi, kā arī iesaistoties starptautiskajos operas un baleta mākslas procesos un sadarbības tīklos.  Valsts sabiedrības ar ierobežotu atbildību „Jaunais Rīgas teātris”, (reģistrācijas Nr.40003094953) (turpmāk – JRT) ir valsts kapitālsabiedrība, kuras 100% kapitāldaļas pieder valstij. JRT valsts kapitāldaļu turētāja ir Kultūras ministrija.  JRT misija: radīt mākslinieciski augstvērtīgu teātra mākslu, izkopjot un pilnveidojot ar JRT kopējo tēlu viegli identificējamu savdabīgu teātra valodas redzējumu. JRT ir profesionāls repertuāra teātris, kas saviem skatītājiem piedāvā gudru, atraktīvu un neparastu repertuāru – mūsdienīgu skatījumu uz klasiku, latviešu oriģināldramaturģiju un ārzemju autoru darbiem. Iestudējumu kritēriji ir augsta profesionalitāte, ētika un mākslinieciskā savdabība.  Pamatojoties uz Likuma 1.panta pirmās daļas 18.punktu un 7.pantu, JRT ir nosakāms šāds vispārējais stratēģiskais mērķis: nacionālā un pasaules kultūras mantojuma saglabāšana un attīstība teātra mākslas jomā, kā arī tā pieejamības nodrošināšana, iestudējot dažādu žanru izrādes un apgūstot starptautisko pieredzi.  Valsts sabiedrības ar ierobežotu atbildību „Dailes teātris”, (reģistrācijas Nr.40003783138) (turpmāk – DT) ir valsts kapitālsabiedrība, kuras 100% kapitāldaļas pieder valstij. DT valsts kapitāldaļu turētāja ir Kultūras ministrija.  DT misija: veidot un izrādīt profesionālas, augsta mākslinieciska līmeņa teātra izrādes, nodrošinot Latvijas teātra mākslas ilgtspēju un attīstību dzimtenē un aiz tās robežām. DT ir repertuāra teātris, kas savu darbību balsta uz spēcīgu un profesionālu aktieru trupu un administratīvi tehnisko komandu. DT mākslinieciskās darbības pamatā ir radošā daudzveidība, kas tiek realizēta, iestudējot teātra trīs zālēs gan mūsdienu pasaules un Latvijas moderno dramaturģiju, gan klasikas meistardarbus, aptverot dažādus žanrus, kas ļauj teātrim iesaistīt Latvijas kultūras dzīvē visplašāko skatītāju loku, mudinot tos ieņemt aktīvu dzīves pozīciju.  Pamatojoties uz Likuma 1.panta pirmās daļas 18.punktu un 7.pantu, DT ir nosakāms šāds vispārējais stratēģiskais mērķis: nacionālā un pasaules kultūras mantojuma saglabāšana un attīstība teātra mākslas jomā, iestudējot dažādu žanru un formu izrādes, kā arī daudzveidīgas teātra mākslas pieejamības nodrošināšana plašai auditorijai, piedāvājot tai kvalitatīvas atpūtas un kultūrizglītības iespējas.  Valsts sabiedrības ar ierobežotu atbildību „Latvijas Nacionālais teātris”, (reģistrācijas Nr.40003786149) (turpmāk – LNT) ir valsts kapitālsabiedrība, kuras 100% kapitāldaļas pieder valstij. LNT valsts kapitāldaļu turētāja ir Kultūras ministrija.  LNT misija: būt par nacionālas nozīmes kultūras un mākslas centru, kura uzdevums ir iepazīstināt pēc iespējas plašāku sabiedrības daļu ar teātra mākslas un kultūras norisēm un aktualitātēm, akcentējot nacionālās vērtības. LNT ir klasisks valsts repertuāra teātris, ar kura vārdu saistās visa Latvijas teātra vēsture. LNT cenšas meklēt jaunas šķautnes, lai pielāgotos šodienas pasaules izjūtai – šodienas Latvijai un tās cilvēkiem. LNT realizē konsekventu repertuārpolitiku, pastiprinātu uzmanību pievēršot latviešu autoru darbiem, latviešu klasikas mūsdienīgām interpretācijām, novatoriskiem meklējumiem latviešu literatūras iestudējumos, kvalitatīvai oriģināldramaturģijai, kā arī lielu nozīmi piešķirot pasaules klasikas un mūsdienu dramaturģijas pastāvīgai klātbūtnei teātra repertuārā, uzsverot ne tikai tās estētisko un māksliniecisko, bet arī izglītojošo lomu.  Pamatojoties uz Likuma 1.panta pirmās daļas 18.punktu un 7.pantu, LNT ir nosakāms šāds vispārējais stratēģiskais mērķis: nacionālā un pasaules kultūras mantojuma saglabāšana, attīstība, popularizēšana un pieejamības nodrošināšana teātra mākslas jomā, ar savu repertuārpolitiku veicinot latviešu oriģināldramaturģijas attīstību un nodrošinot jaunu nacionālo vērtību radīšanu.  Valsts sabiedrības ar ierobežotu atbildību „Daugavpils teātris”, (reģistrācijas Nr.41503037608) (turpmāk – DaugT) ir valsts kapitālsabiedrība, kuras 100% kapitāldaļas pieder valstij. DaugT valsts kapitāldaļu turētāja ir Kultūras ministrija.  DaugT misija: nodrošināt Daugavpils pilsētas un Latgales reģiona iedzīvotajiem profesionālā teātra mākslas pieejamību; ar teātra mākslas starpniecību veicināt nacionālas identitātes un latviešu valodas nostiprināšanu Daugavpils pilsētā un Latgale; saglabāt un popularizēt latgaliešu kultūras vērtības, tai skaitā latgaliešu valodu, iestudējot izrādes latgaliski. DaugT pamatvērtība ir tā skatītāja izglītošana, saglabājot teātra tradīcijas un kultūras pamatvērtības, iestudējot augstvērtīgus un sabiedrībai aktuālus muzikāli dramatiskus iestudējumus, veidojot sadarbību ar profesionāliem māksliniekiem, lai nodrošinātu teātra izaugsmi.  Pamatojoties uz Likuma 1.panta pirmās daļas 18.punktu un 7.pantu, DaugT ir nosakāms šāds vispārējais stratēģiskais mērķis: daudzveidīgas teātra mākslas pieejamības nodrošināšana Latgales reģiona iedzīvotājiem un latgalisko kultūras vērtību popularizēšana, iestudējot dažādu žanru izrādes latviešu, latgaliešu un krievu valodā, lai veicinātu kultūras procesu decentralizāciju Latvijā, sabiedrības integrāciju un rosinātu starpkultūru dialogu reģionā un ārpus tā robežām.  Valsts sabiedrības ar ierobežotu atbildību „Valmieras drāmas teātris”, (reģistrācijas Nr.44103038376) (turpmāk – VDT) ir valsts kapitālsabiedrība, kuras 100% kapitāldaļas pieder valstij. VDT valsts kapitāldaļu turētāja ir Kultūras ministrija.  VDT misija: radīt daudzpusīgu un laikmetīgu teātra mākslu dažādām Latvijas sabiedrības grupām. VDT ir vienīgais profesionālais teātris Vidzemes reģionā, kurš nodrošina profesionālās teātra mākslas pieejamību, veicinot kultūras procesu decentralizāciju Latvijā. VDT mērķis ir rūpēties par jaunu radošu projektu ieviešanu Latvijas teātru kultūrvidē, padarot par tradīciju Valmieras vasaras teātra festivālu un turpinot Rūdolfa Blaumaņa teātra festivāla aizsākto latviskā koda pētniecību un aktualizēšanu Baltijas kultūras vidē.  Pamatojoties uz Likuma 1.panta pirmās daļas 18.punktu un 7.pantu, VDT ir nosakāms šāds vispārējais stratēģiskais mērķis: daudzveidīga nacionālā un pasaules kultūras mantojuma saglabāšana un attīstība teātra mākslas jomā, tā pieejamības nodrošināšana dažādām Vidzemes reģiona iedzīvotāju mērķauditorijām, lai veicinātu kultūras procesu decentralizāciju Latvijā, kā arī nacionālās identitātes nostiprināšanu reģionā un ārpus tā robežām.  Valsts sabiedrības ar ierobežotu atbildību „Latvijas Leļļu teātris, (reģistrācijas Nr.40003782984) (turpmāk – LLT) ir valsts kapitālsabiedrība, kuras 100% kapitāldaļas pieder valstij. LLT valsts kapitāldaļu turētāja ir Kultūras ministrija.  LLT misija: veicināt izglītotas, radošas un vienotas sabiedrības veidošanos, piedāvājot daudzveidīgu, laikmetam atbilstošo repertuāru bērniem, jauniešiem un pieaugušajiem. LLT ir profesionāls leļļu teātris, kurš piedāvā mākslinieciski augstvērtīgas izrādes ģimenēm ar visdažādākā vecuma bērniem, kā arī pusaudžiem un pieaugušajiem, iestudējot izrādes gan latviešu, gan krievu valodā, tādējādi palielinot interesi par leļļu teātri arvien plašākam skatītāju lokam.  Pamatojoties uz Likuma 1.panta pirmās daļas 18.punktu un 7.pantu, LLT ir nosakāms šāds vispārējais stratēģiskais mērķis: mākslinieciski augstvērtīgas leļļu teātra mākslas radīšana, attīstība un pieejamības nodrošināšana primāri bērnu un jauniešu auditorijai, iestudējot izrādes latviešu un krievu valodā.  Valsts sabiedrības ar ierobežotu atbildību „Mihaila Čehova Rīgas Krievu teātris” (reģistrācijas Nr.40003793653) (turpmāk – MCRKT) ir valsts kapitālsabiedrība, kuras 100% kapitāldaļas pieder valstij. MCRKT valsts kapitāldaļu turētāja ir Kultūras ministrija.  MCRKT misija: mērķtiecīgi un ilgtspējīgi apvienot krievu dramatiskā teātra tradīciju saglabāšanu un laikmetīgas teātra mākslas jaunradi un pieejamību krievu valodā, harmoniski iekļaujoties Latvijas kultūras telpā un to bagātinot. MCRKT ir vecākais krievu dramatiskais teātris aiz Krievijas robežām. MCRKT jau daudzu gadu garumā uztur repertuāra žanrisko daudzveidību: skatītājiem tiek piedāvātas gan dziļas sociāli psiholoģiskas izrādes, gan iespaidīgi muzikāli uzvedumi, gan negaidīti radoši eksperimenti dažādās formās, kā arī akadēmiskais žanrs – klasiski iestudējumi.  Pamatojoties uz Likuma 1.panta pirmās daļas 18.punktu un 7.pantu, MCRKT ir nosakāms šāds vispārējais stratēģiskais mērķis: krievu dramatiskā teātra tradīciju saglabāšana, popularizēšana un attīstība, kā arī pieejamības nodrošināšana dažādām sabiedrības mērķauditorijām, iestudējot izrādes krievu valodā un nodrošinot to tulkojumu latviešu valodā, lai veicinātu sabiedrības integrāciju un rosinātu starpkultūru dialogu.  Valsts sabiedrības ar ierobežotu atbildību „Rīgas cirks” (reģistrācijas Nr. 40003027789) (turpmāk – RC) ir valsts kapitālsabiedrība, kuras 100% kapitāldaļas pieder valstij. RC valsts kapitāldaļu turētāja ir Kultūras ministrija.  RC misija: veicināt cirka mākslas attīstību un skatuves mākslas daudzveidību un pieejamību Latvijā un Baltijas reģionā. RC ir starptautisks, mūsdienīgs, daudzfunkcionāls un tradīcijām bagāts cirka mākslas centrs, kas rada, rīko un uzņem daudzveidīgus cirka, mūzikas, dejas un citu starpdisciplināru mākslas formu pasākumus.  Pamatojoties uz Likuma 1.panta pirmās daļas 18.punktu un 7.pantu, RC ir nosakāms šāds vispārējais stratēģiskais mērķis: cirka mākslas aktualizēšana, attīstība un popularizēšana Latvijā, nodrošinot laikmetīgā cirka izrāžu pieejamību sabiedrībai, kā arī apgūstot starptautisko pieredzi cirka mākslā. |
| 3. | Projekta izstrādē iesaistītās institūcijas un publiskas personas kapitālsabiedrības | Kultūras ministrija, kapitālsabiedrības. |
| 4. | Cita informācija | Nav |

|  |
| --- |
| **II. Tiesību akta projekta ietekme uz sabiedrību, tautsaimniecības attīstību un administratīvo slogu** |
| Projekts šo jomu neskar. |

|  |
| --- |
| **III. Tiesību akta projekta ietekme uz valsts budžetu un pašvaldību budžetiem** |
| Projekts šo jomu neskar. |

|  |  |  |
| --- | --- | --- |
| **IV. Tiesību akta projekta ietekme uz spēkā esošo tiesību normu sistēmu** | | |
| 1. | Saistītie tiesību aktu projekti | Rīkojuma projekti tiek virzīti vienlaikus ar informatīvo ziņojumu „Par valsts līdzdalības saglabāšanu valsts sabiedrībā ar ierobežotu atbildību [„Latvijas Nacionālais simfoniskais orķestris](http://www.lnso.lv/)”, valsts sabiedrībā ar ierobežotu atbildību „[Liepājas simfoniskais orķestris](http://www.lso.lv/)”, valsts sabiedrībā ar ierobežotu atbildību [„KREMERATA BALTICA”,](http://kremeratabaltica-lv.blogspot.com/) valsts sabiedrībā ar ierobežotu atbildību [„Valsts Akadēmiskais koris „Latvija””](http://www.koris.lv/), valsts sabiedrībā ar ierobežotu atbildību [„Latvijas Koncerti”,](http://www.latvijaskoncerti.lv/) valsts sabiedrībā ar ierobežotu atbildību [„Latvijas Nacionālā opera un balets”,](http://www.opera.lv/lv/) valsts sabiedrībā ar ierobežotu atbildību [„Jaunais Rīgas teātris”,](http://www.jrt.lv/) valsts sabiedrībā ar ierobežotu atbildību [„Dailes teātris”,](http://www.dailesteatris.lv/) valsts sabiedrībā ar ierobežotu atbildību [„Latvijas Nacionālais teātris”,](http://www.teatris.lv/lv/) valsts sabiedrībā ar ierobežotu atbildību [„Daugavpils teātris”,](http://www.daugavpilsteatris.lv/) valsts sabiedrībā ar ierobežotu atbildību [„Valmieras drāmas teātris”,](http://vdt.lv/lv/) valsts sabiedrībā ar ierobežotu atbildību [„Latvijas Leļļu teātris”](http://www.lelluteatris.lv/lv/), valsts sabiedrībā ar ierobežotu atbildību [„Mihaila Čehova Rīgas Krievu teātris”](http://www.trd.lv/lv/) un valsts sabiedrībā ar ierobežotu atbildību [„Rīgas cirks””.](http://www.cirks.lv/) |
| 2. | Atbildīgā institūcija | Kultūras ministrija |
| 3. | Cita informācija | Nav |

|  |
| --- |
| **V. Tiesību akta projekta atbilstība Latvijas Republikas starptautiskajām saistībām** |
| Projekts šo jomu neskar. |

|  |
| --- |
| **VI. Sabiedrības līdzdalība un komunikācijas aktivitātes** |
| Projekts šo jomu neskar. |

|  |  |  |
| --- | --- | --- |
| **VII. Tiesību akta projekta izpildes nodrošināšana un tās ietekme uz institūcijām** | | |
| 1. | Projekta izpildē iesaistītās institūcijas | Kultūras ministrija. |
| 2. | Projekta izpildes ietekme uz pārvaldes funkcijām un institucionālo struktūru.  Jaunu institūciju izveide, esošu institūciju likvidācija vai reorganizācija, to ietekme uz institūcijas cilvēkresursiem | Projekts šo jomu neskar. |
| 3. | Cita informācija | Nav |

Kultūras ministrs N.Puntulis

Vīza: Valsts sekretāra p.i. U.Zariņš

Katajs 67330327

[Marcis.Katajs@km.gov.lv](mailto:Marcis.Katajs@km.gov.lv)